
Европейският парламент,
–	като взе предвид предложението на Комисията до Европейския парламент и до Съвета (COM(2025)0855 – C10‑0239/2025),
–	като взе предвид Регламент (ЕО) № 2012/2002 на Съвета от 11 ноември 2002 г. за създаване на фонд „Солидарност“ на Европейския съюз[footnoteRef:1], [1:  	OВ L 311, 14.11.2002 г., стр. 3, ELI: http://data.europa.eu/eli/reg/2002/2012/oj.] 

–	като взе предвид Регламент (EC, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021 — 2027[footnoteRef:2], и по-специално член 9 от него, [2:  	ОВ L 433 I, 22.12.2020 г., стр. 11, ELI: http://data.europa.eu/eli/reg/2020/2093/oj.] 

–	като взе предвид Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисията относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси[footnoteRef:3], и по-специално точка 10 от него, [3:  	OВ L 433 I, 22.12.2020 г., стр. 28, ELI: http://data.europa.eu/eli/agree_interinstit/2020/1222/oj.] 

–	като взе предвид Регламент (ЕС) 2021/1058 на Европейския парламент и на Съвета от 24 юни 2021 г. относно Европейския фонд за регионално развитие и относно Кохезионния фонд[footnoteRef:4],  [4:  	OВ L 231, 30.6.2021 г., стр. 60, ELI: http://data.europa.eu/eli/reg/2021/1058/oj.] 

–	като взе предвид Регламент (ЕС) 2021/1057 на Европейския парламент и на Съвета от 24 юни 2021 г. за създаване на Европейския социален фонд плюс (ЕСФ+)[footnoteRef:5],  [5:  	OВ L 231, 30.6.2021 г., стр. 21, ELI: http://data.europa.eu/eli/reg/2021/1057/oj.] 

–	като взе предвид Регламент (ЕС) 2021/2115 на Европейския парламент и на Съвета от 2 декември 2021 г. за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013[footnoteRef:6],  [6:  	OВ L 435, 6.12.2021 г., стр. 1, ELI: http://data.europa.eu/eli/reg/2021/2115/oj ] 

–	като взе предвид доклада на комисията по заетост и социални въпроси и комисията по регионално развитие (A10-0031/2024) в рамките на законодателната процедура за приемане на Регламент (ЕС) 2024/3236 на Европейския парламент и на Съвета от 19 декември 2024 г. за изменение на регламенти (ЕС) 2021/1057 и (ЕС) 2021/1058 във връзка с Регионалната спешна подкрепа за реконструкция (RESTORE)[footnoteRef:7], и по-специално бюджетната оценка на комисията по бюджети, приложена към този доклад,  [7:  	Приети текстове, P10_TA(2024)0059.] 

–	като взе предвид своята резолюция от 7 май 2025 г. относно обновен дългосрочен бюджет на Съюза в един променящ се свят[footnoteRef:8],  [8:  	Приети текстове, P10_TA(2025)0090.] 

–	като взе предвид Доклад № 1/2024 на Европейската агенция за околна среда (ЕАОС), озаглавен „European Climate Risk Assessment (EUCRA)“ (Европейска оценка на риска, свързан с климата (EUCRA))[footnoteRef:9], [9:  	https://www.eea.europa.eu/publications/european-climate-risk-assessment ] 

–	като взе предвид доклада на комисията по бюджети (A10-0215/2025),
А.	като има предвид, че между 28 октомври и 4 ноември 2024 г. буря, придружена от проливни дъждове, засегна целия регион на Валенсия в Испания и доведе до тежки наводнения, причинявайки общи преки щети, които Комисията оценява на 18,08 милиарда евро и които засегнаха 845 000 души от 84 общини, 170 учебни заведения, над 50 здравни заведения и публична инфраструктура; като има предвид, че наводненията причиниха най-малко 229 смъртни случая;
Б.	като има предвид, че огромното въздействие на бурите и наводненията върху икономиката на региона се оценява на 18 милиарда евро, като засегна 63 промишлени зони, 64 000 дружества (99,6% от които са МСП) и 250 000 работници и доведе до 243 388 иска за обезщетение, както се посочва в проучванията, представени от регионалното правителство на Валенсия и Бизнес конфедерацията във Валенсия;
В.	като има предвид, че на 14 декември 2024 г. окото на циклона, наречен Чидо, порази остров Майот, Франция, и доведе до пориви на ветровете от над 180 километра в час и обилни валежи, съчетани с високи вълни, причинявайки общи преки щети, които Комисията оценява на 3,6 милиарда евро; като има предвид, че циклонът засегна 337 000 души и причини най-малко 39 смъртни случая; като има предвид, че 200 души все още са в неизвестност;
Г.	като има предвид, че на 28 февруари 2025 г. циклонът, наречен Гаранс, порази остров Реюнион, Франция, и доведе до скорост на вятъра до 215 километра в час, проливни дъждове и опасни морски условия, причинявайки общи преки щети, които френските органи оценяват на 849,45 милиона евро главно в електрическата мрежа и комуникационната инфраструктура; като има предвид, че циклонът засегна 160 000 души и причини най-малко 4 смъртни случая;
1.	изразява най-дълбока солидарност с всички жертви, техните семейства и всички лица, засегнати от разрушителните наводнения в региона на Валенсия, Испания, и опустошителните циклони в Майот и Реюнион, Франция, както и с националните, регионалните и местните органи, участващи в усилията за оказване на помощ;
2.	приветства решението като осезаема и видима форма на солидарността на Съюза с неговите граждани и регионите в засегнатите райони, но отбелязва, че тази солидарност не може да замени пряката отговорност на местните, регионалните и националните органи за предотвратяването и управлението на свързаните с климата природни бедствия;
3.	отново подчертава значението на осведомяването на обществеността за осезаемите ползи, предоставяни от фонд „Солидарност“ на Европейския съюз (ФСЕС), включително за допълнителното повишаване на информираността на гражданите за инструментите и програмите на Съюза;
4.	подчертава нарастващия брой тежки, разрушителни и причиняващи смърт природни бедствия в Европа и призовава държавите членки и Комисията да увеличат инвестициите в превенция, публична инфраструктура, смекчаване на изменението на климата и адаптиране към него, както и мерки за подготвеност при извънредни ситуации, за да се избегнат загубите на човешки живот и икономическите загуби; призовава държавите членки да вземат предвид, че климатичните рискове и други природни бедствия засягат непропорционално уязвимото население и малките и средните предприятия поради социално-икономически и демографски фактори, както и уязвимите територии, като например най-отдалечените региони; счита, че е от съществено значение да се гарантира високо равнище на демократичен контрол от страна на бюджетния орган над ФСЕС; припомня, че ФСЕС разполага с ограничен бюджет и не може да се счита за единствения инструмент за справяне с големи природни бедствия; поради това призовава за оценка на финансовия капацитет на бюджета на Съюза и за обмисляне на евентуално увеличаване на неговите ресурси, за да се предостави на гражданите помощ, която е съизмерима с мащаба на такива бедствия; отбелязва, че увеличаването на този вид помощ би позволило на държавите членки да реагират по-ефективно и бързо на бедствия, докато други инструменти, и по-специално фондовете на политиката на сближаване, чиято основна цел не е реагирането при бедствия, биха могли да бъдат запазени; 
5.	подчертава, че ФСЕС е само инструмент за облекчаване на последиците и че Съюзът следва също така да продължи да полага усилия за адаптиране към и смекчаване на изменението на климата, като подкрепя европейските и националните политики за предотвратяване на природни бедствия, както и като подкрепя принципа „да изграждаме отново, но по-добре“ във всички свои действия; подчертава, че в Доклад № 1/2024 на ЕАОС, озаглавен „European Climate Risk Assessment“ (Европейска оценка на риска, свързан с климата), се предупреждава, че Съюзът не е подготвен за последиците от изменението на климата, и се подчертава необходимостта от действия, за да се избегнат ситуации, при които установените климатични рискове достигат критични равнища; призовава държавите членки и Комисията да предприемат необходимите мерки, за да накарат Съюза да изпълни ангажиментите, поети в Парижкото споразумение; припомня необходимостта от ефективни полезни взаимодействия с други политики и програми на Съюза и подчертава, че държавите членки следва да използват по най-добрия начин възможностите за финансиране, по-специално по линия на Европейския фонд за регионално развитие, Европейския социален фонд плюс и програмите за развитие на селските райони; призовава Комисията да направи оценка с необходимата спешност на всички мотивирани искания от страна на държавите членки за преразпределяне на средства в рамките на националните планове за възстановяване и устойчивост с цел предоставяне на помощ при природни бедствия в съответствие с правилата, определени в Регламент (ЕС) 2021/241 на Европейския парламент и на Съвета[footnoteRef:10], особено като се вземе предвид високият процент на все още неизразходваните ресурси от този механизъм; подчертава също необходимостта от превантивни мерки не само за смекчаване на бъдещите щети, но и за предотвратяване на изострянето на рисковите условия след катастрофични събития, като наводнения, горски пожари, свлачища или пресъхване на езера и реки; освен това подчертава рисковете, които екстремните метеорологични условия и природните бедствия, като например горещите вълни, носят за общественото здраве в цяла Европа, и призовава Комисията да вземе предвид този аспект в съответните политики; насърчава използването на иновативни цифрови инструменти, спътникови данни (например „Коперник“) и системи за ранно предупреждение с цел повишаване на подготвеността при бедствия; подчертава, че е важно да се осигури подходяща гъвкавост между различните програми; подчертава, че помощта, предоставяна по линия на ФСЕС, не следва да бъде за сметка на финансирането от Съюза, получено от държавите членки в рамките на други програми или политики на Съюза; припомня, че държавите членки могат да предоставят държавна помощ в съответствие с приложимите правила на Съюза, по-конкретно за селскостопанските предприятия, които са претърпели щети вследствие на природни бедствия; [10:  	Регламент (ЕС) 2021/241 на Европейския парламент и на Съвета от 12 февруари 2021 г. за създаване на Механизъм за възстановяване и устойчивост (ОВ L 57, 18.2.2021 г., стр. 17), ELI: http://data.europa.eu/eli/reg/2021/241/oj).] 

6.	припомня, че RESTORE[footnoteRef:11] и специфичните мерки по линия на Европейския земеделски фонд за развитие на селските райони (ЕЗФРСР)[footnoteRef:12] предоставят допълнителна помощ на държавите членки, засегнати от природни бедствия, чрез допълнителни възможности за гъвкавост при използването на средствата; подчертава, че държавите членки следва да се възползват от тези възможности;  [11:  	OВ L, 2024/3236, 23.12.2024 г., ELI: http://data.europa.eu/eli/reg/2024/3236/oj. ]  [12:  	OВ L, 2024/3242, 23.12.2024 г., ELI: http://data.europa.eu/eli/reg/2024/3242/oj. ] 

7.	изразява съжаление, че времето, необходимо за получаване от бенефициера на пълния размер на безвъзмездната помощ от ФСЕС, е средно една година; припомня значението на бързата и солидна оценка на щетите, която надлежно отчита икономическите последици, и призовава за по-големи оперативни усилия, за да се намали средното време за отпускане на авансови плащания, като същевременно се осигури защитата на бюджета на Съюза; отбелязва, че методиката за изчисляване на общия размер на помощта би могла да отчита по-добре съотношението между общите преки щети и БНД на засегнатата територия, особено когато са засегнати най-отдалечените региони;
8.	подчертава неотложната необходимост от незабавно отпускане на финансова помощ чрез ФСЕС, за да се гарантира, че подкрепата може да достигне своевременно до засегнатите региони с цел да се подпомогне бързото и дълготрайно възстановяване; подчертава, че е важно да се съкрати времето между подаването на заявление за помощ по ФСЕС и решението за финансиране; призовава да се положат усилия, за да се гарантира, че помощта от ФСЕС достига бързо до крайните получатели, включително предприятията, МСП, семействата и засегнатите граждани, както и за възстановяването на инфраструктурата и възстановяването на материалните щети, като всичко това се извършва със съответната оценка на въздействието и подходящи механизми за контрол; подчертава необходимостта от опростяване и ускоряване на вътрешните процедури, без да се подкопава институционалният баланс, в частност правата на Европейския парламент като едно от двете направления на бюджетния орган; отбелязва, че предложеното управление на приемника на Европейския фонд за солидарност след 2027 г. не е в съответствие с позицията на Европейския парламент, изразена в неговата резолюция от 7 май 2025 г. относно обновен дългосрочен бюджет на Съюза в един променящ се свят[footnoteRef:13];  [13:  	Приети текстове, P10_TA(2025)0090.] 

9.	одобрява приложеното към настоящата резолюция решение;
10.	възлага на своя председател да подпише настоящото решение заедно с председателя на Съвета и да осигури публикуването му в Официален вестник на Европейския съюз;
11.	възлага на своя председател да предаде настоящата резолюция, включително и приложението към нея, съответно на Съвета и на Комисията.

